کانگریس پر 6 جنوری کی ہنگامہ آرائی اندرونی دہشت گردی تھی: ایف بی آئی
ایف بی آئی کے ڈائریکٹر نے دائیں بازو کے کچھ مبصرین کی جانب سے پیدا کیے گئے اس تاثر کو رد کیا کہ اس حملہ میں بائیں بازو کے کارکن سابق صدر ٹرمپ کے حامیوں کا روپ دھار کر شریک تھے۔
ویب ڈیسک — فیڈرل بیورو آف انویسٹی گیشن کے ڈائریکٹر نے سینیٹ کے ایک پینل کو بتایا کہ کانگریس کا گھیراؤ ایک مجرمانہ رویہ تھا۔ انہوں نے سینیٹ کی کمیٹی برائے عدلیہ کو ایک سماعت کے آغاز میں ایک بیان میں بتایا "یہ ایک ایسا رویہ تھا جسے ہم ایف بی آئی میں دہشت گردی کے زمرے میں دیکھتے ہیں۔ ہماری جمہوریت میں اس کی کوئی گنجائش نہیں اور اسے برداشت کرنا قانون کے نفاذ کا مذاق اڑانے کے مترادف ہو گا۔ " کرسٹو فر رے نے کہا کہ بغاوت کا یہ واقعہ کوئی الگ تھلگ واقعہ نہیں تھا۔ ان کے بقول ایف بی آئی نے 2019 میں نسل کی بنیاد پر ہونے والی پر تشدد انتہا پسندی کے خطرے کو اسلامک اسٹیٹ یعنی داعش اور اندرونی دہشت گردی کے خطرات کی سطح پر خطرہ قرار دیا تھا۔ انہوں نے یہ بھی کہا کہ امریکہ میں اندرونی دہشت گردی کی تفتیش کے دوران وہ کسی خاص نظریے پر زیادہ توجہ نہیں دیتے۔ یاد رہے کہ چھ جنوری کو سابق صدر ڈونلڈ ٹرمپ کے مبینہ حامیوں نے اس وقت کیپیٹل ہل پر حملہ کیا تھا جب کانگریس کے اراکین ایک اجلاس میں گزشتہ سال تین نومبر کو ہونے والے صدارتی انتخاب میں جو بائیڈن کی فتح کی توثیق کر رہے تھے۔ سماعت میں امریکی سینیٹروں نے ایف بی آئی کے ڈائریکٹر سے اس واقعے اور اندرونی دہشت گردی کے مسائل پر سوالات کیے۔ سماعت کے دوران ایف بی آئی کے ڈائریکٹر نے کانگریس پر حملے سے متعلق کی جانے والی اس تنقید کے جواب میں اپنے ادارے کا دفاع کیا، جس میں یہ کہا گیا تھا کہ ایف بی آئی نے سابق صدر ڈونلڈ ٹرمپ کے حامیوں کی طرف سے اس حملے سے پہلے مناسب انداز میں خبردار نہیں کیا تھا اور وہ اس واقعے کے ہونے سے پہلے اس کی علامات کو صحیح طور پر نہ سمجھ پائے تھے۔ چھ جنوری کے واقعے کے بعد کرسٹوفر رے کی یہ کانگریس میں پہلی سماعت تھی۔ ایف بی آئی کے ڈائریکٹر نے دائیں بازو کے کچھ مبصرین کی جانب سے پیدا کیے گئے اس تاثر کو رد کیا کہ اس حملے میں بائیں بازو کے خیالات کے حامی، سابق صدر ٹرمپ کے حامیوں کا روپ دھار کر شریک ہوئے تھے۔ امریکی جمہوریت کی علامت کانگریس پر اس حملے میں پانچ افراد ہلاک ہوئے تھے۔ ہلاک ہونے والوں میں ایک پولیس افسر بھی شامل تھا۔ اس پرتشدد واقعے میں 100 سے زائد افسران زخمی ہوئے تھے۔ اس واقعے کے بعد امریکی قانون نافذ کرنے والے اداروں نے 270 افراد کو گرفتار کیا تھا جن میں سے 33 حکومت مخالف عسکریت پسند اور دائیں بازو کے گروپوں کے ارکان ہیں۔